ህገ ወጥ ደላሎችና አዘዋዋሪዎች ዜጎችን ለእንግልትና ጉዳት እየዳረጉ ነው
በአገሪቱ የሚንቀሳቀሱ  ህገወጥ ደላሎችና አዘዋዋሪዎች ከህጉ ውጪ የሆነ አሠራር በመከተል ዜጎችን ለጉዳት እየዳረጉ መሆኑን የመንግስት ኮሚኒኬሽን ጉዳዮች ጽህፈት ቤት አስታወቀ፡፡ጽህፈት ቤቱ ለዋልታ በላከው መግለጫ እንዳመለከተው ዜጎች በውጭ አገራት በነጻነት ተዘዋውረው እንዲሰሩ መንግስት ሁኔታዎችን እያመቻቸ ቢሆንም ህገወጥ ደላሎችና አዘዋዋሪዎች ከህጉ ውጪ የሆነ አሠራር በመከተል ዜጎችን ለጉዳት እየዳረጉ መሆኑን አመልክቷል ።ጽህፈት ቤቱ ለዋልታ በላከው መግለጫ ከጥቅምት 2006 ዓ.ም ጀምሮ ተጥሎ የነበረውን የውጭ አገር ሥራ ስምሪት እግድ ተነስቶ በ2008 ዓ.ም የሥራ ስምሪት አዋጁ መሻሻሉን አስታውሷል።በዚህ አሠራር ኢትዮጵያ፣ ከኳታርና ጆርዳን መንግሥታት ጋር የተፈራረመቻቸው  ስምምነቶች የፀደቁ ሲሆን፣ከሳዑዲ አረቢያ ጋር የተፈረመው ስምምነት በህዝብ ተወካዮች ምክር ቤት መጽደቅ ይቀረዋል፡፡ከኩዌት፣ ሊባኖስ እና የተባበሩት አረብ ኤምሬቶች ጋር ደግሞ  ገና በድርድር ላይ ይገኛል፡፡ሆኖም ህገወጥ ደላሎችና አዘዋዋሪዎች ኢትዮጵያ የተፈራረመቻቸው ስምምነቶች ተግባራዊ መደረግ እንደጀመሩ አስመስለው ዜጎችን በቱሪስት ወይም በአገር ጎብኚ ስም ወደ የተለያዩ የመካከለኛው ምሥራቅ አገሮች እየላኩ መሆኑን መግለጫው አመላክቷል፡፡መንግስት በዚህ ህገወጥ ተግባር ላይ በተሰማሩ አካላት ላይ እርምጃ እንደሚወስድ ገልጾ ህብረተሰቡ ግን ሊጠነቀቅ ይገባል ብሏል፡፡